कुरैशी का कृष्णा को फोन, द्विपक्षीय संबंधों पर चर्चा  
विदेश मंत्री कृष्णा ने पाकिस्तान के विदेश मंत्री कुरैशी को भारत यात्रा पर आने का निमंत्रण एक बार फिर दोहराया...
विदेश मंत्री एसएम कृष्णा ने पाकिस्तान के विदेश मंत्री शाह महमूद कुरैशी को भारत यात्रा पर आने का निमंत्रण एक बार फिर दोहराया ताकि भारत और पाकिस्तान के बीच वार्ता प्रक्रिया को आगे बढ़ाया जा सके। कृष्णा के निमंत्रण पर पाकिस्तानी मंत्री ने सकारात्मक प्रतिक्रिया दी लेकिन उन्होंने इस बात के संकेत नहीं दिए कि वह भारत यात्रा पर कब आएंगे।  विदेश मंत्रालय के बयान के अनुसार कृष्णा ने कुरैशी को भारत यात्रा का निमंत्रण कुरैशी की ओर से किए गए फोन काल के दौरान दिया। कुरैशी ने यह फोन काल गणतंत्र दिवस पर अपनी बधाई देने के लिए किया था। इस दौरान दोनों देशों के मंत्रियों ने भारत-पाकिस्तान संबंधों पर भी चर्चा की।  दोनों नेताओं ने इस बात की भी आशा जताई कि थिंपू में दक्षेस सम्मेलन के इतर भारत और पाकिस्तान के विदेश सचिवों के बीच मुलाकात के सकारात्मक नतीजे निकलेंगे।  बयान में कहा गया, मंत्रियों ने द्विपक्षीय संबंधों पर संक्षेप में चर्चा की। कृष्णा ने कुरैशी को दोनों पक्षों के लिए सुविधाजनक तिथि पर भारत यात्रा का निमंत्रण दोहराया ताकि वार्ता प्रक्रिया को आगे बढ़ाया जा सके। कुरैशी ने कहा कि वे भारत यात्रा को इच्छुक हैं।